Dokumenti li għandha f'idejha din il-gazzetta jixhdu li valutazzjoni ta' biċċa art fis-Siġġiewi li saret mid-Dipartiment tal-Artijiet f'Awwissu 2012 għoliet b'xejn inqas minn €87,000 fi żmien qasir ta' seba' xhur. Kien l-istess perit li għamel dawn iż-żewġ valutazzjonijiet, fejn f'Jannar 2012 l-art ġiet valutata għall-ammont ta' €123,000, iżda f'Awwissu tal-istess sena kien iddikjarat li din tiswa €210,000. L-art imsemmija hija kbira 12,316 metru kwadru u tinsab f'żona kkunsidrata bħala waħda agrikola. Fuq talba ta' din il-gazzetta, id-Dipartiment tal-Artijiet ikkonferma li dawn iż-żewġ valutazzjonijiet kienu fil-fatt mitluba mill-Kummissarju tal-Artijiet skont il-proċedura, kif inhu ddikjarat fuq l-istess valutazzjonijiet li għandna kopja tagħhom. Mistoqsija jekk teżistix spjegazzjoni bil-miktub mill-perit biex jiġġustifika din il-bidla drastika fil-valur, kelliema għad-Dipartiment iddikjarat li m'hemm l-ebda indikazzjoni miktuba jekk meta saru dawn iż-żewġ valutazzjonijiet mill-istess perit, il-Kummissarju tal-Artijiet ta' dak iż-żmien talabx ġustifikazzjoni lill-Perit dwar id-diskrepanza fil-valur, jew jekk kienx hemm fatturi oħra li ma ġewx ikkunsidrati fl-ewwel stima iżda ttieħdu fit-tieni stima. Dwar jekk id-Dipartiment tal-Artijiet għamilx valutazzjonijiet oħra fuq din l-art, kemm permezz ta' dan il-perit jew periti oħra, il-kelliema qalet li fl-2016, fuq talba tad-Dipartiment tal-Awditjar Intern u Investigazzjoni tal-Gvern, saret stima minn żewġ periti flimkien, liema stima kienet tqarreb lejn il-valur li ngħata fit-tieni stima tal-2012. L-istess perit li għamel il-valutazzjonijiet fil-każ ta' Triq Żekka Il-perit li għamel dawn iż-żewġ valutazzjonijiet b'diskrepanza qawwija bejniethom għamel ukoll valutazzjonijiet fuq l-artijiet esproprjati fil-każ ta' Triq Żekka, liema każ wassal għar-riżenja ta' Michael Falzon minn Segretarju Parlamentari. Waqt li din il-ġimgħa kien qed jixhed quddiem il- Kumitat għall-Kontijiet Pubbliċi, Michael Falzon reġa' tenna li huwa qatt ma ndaħal b'xi mod fil-proċeduri jew valutazzjonijiet li saru, u s-sehem tiegħu fil-każ ta' Triq Żekka kien li jiffirma fuq il-valutazzjonijiet li saru mill-esperti, jiġifieri l-periti li tqabbdu mid-Dipartiment tal-Artijiet. Falzon esprima d-dispjaċir tiegħu għall-fatt li l-perit li għamel il-valutazzjonijiet b'rabta mal-każ ta' Triq Żekka ma ġiex investigat mill-Uffiċju tal-Awditur Ġenerali. Iktar tard sar magħruf li dan l-uffiċju issa qed jinvestiga valutazzjonijiet oħra li saru mill-istess perit. L-Awditur Ġenerali nnifsu sostna li l-kelma "kollużjoni" fir-rapport tiegħu qatt ma kienet diretta lejn is-Segretarju Parlamentari nnifsu, iżda kienet qed tirreferi għal kollużjoni bejn id-Dipartiment tal-Artijiet u Marco Gaffarena. L-Awditur ikkonferma li l-involviment ta' Falzon kien biss li dan iffirma l-esproporjazzjoni.